登蘇門山百泉
作者：劉豫
朝代：宋

paragraphs: 太行雄偉赤霄逼，枝分蘇門爲肘腋。
孕奇產秀氣蟠鬰，涌作琉璃千頃碧。
初疑驪龍蟄山趾，仰噴明珠飛的皪。
忽如湘靈理新粧，大鑑開匣乍磨拭。
峰巒倒影浸雲煙，蘋藻照沙改顔色。
相輝一段佳風月，餘澤幾州及動植。
昔聞隱淪有仙人，高標清與溪山敵。
悠悠往事散浮雲，嘯有遺屋行有跡。
我居東秦濟水南，無限泉池日親炙。
一行作吏別經年，情思塵埃何處滌。
雲祠因禱來憑欄，頓爽骨毛快胸臆。
飄飄蘭舟七八客，尊俎笙簫隨分入。
勝概紛並接不暇，恨乏魯戈延晷刻。
歸來簿領厭沉迷，春睡每着蝶夢適。
心約他時杖履遊，醉潄溪流枕溪石。